Chaqués - Biquipedia, a enziclopedia libre

# Chaqués

### De Biquipedia

O chaqués ye a bariedat de l'aragonés de a redolada de Chaca, a zona de o Biello Aragón más plana, fuera de as Bals de o Pirineu Axial: Aratorés, Castiello de Chaca, Caniás, Nobés, Guasillo, Asieso, Banaguás, Abay, Atarés, Ipás, Badaguás, Baraguás, Guasa, Grazionépel, Barós, Orante, Ulle, Nabasa, Nabasiella, Lerés, Espuendolas, Larrés, Borrés, Martillué, Pardiniella, Xarlata, Cartirana, Sasal, Samianigo y Frauca. Talmén podamos incluyir-ie Billanuga, Garzipollera y a Bal d'Acumuer.

Manuel Alvar lo estudió en os años 40. Güei tiene una bitalidat muito baxa y nomás lo conoxen que os biellos.

## [editar] Fonetica

- Bi ha casos de diftongazión en -ua-, tot y que predonima de raso a diftongazión -ue-:
  - güambre, cualla

- Bi ha casos de perduga de -o final:
  - caloi, cochín, espícol

- Pleber se mantiene Plober, sin disimilazión en l'areya oriental coinzidindo con o pandicuto.

- A F- inizial ya se perdeba en os años 40-50 en caso que l'aragonés cheneral no la pierde:
  - oz, orca, en cuenta de falz, forca.

- Bi ha muitos exemplos de conserbazión de as oclusibas xordas interbocalicas latinas, encara que predomina a sonorizazión:
  - paco, escopallo
  - gayata, espata, cleta, recutir
  - melico, espícol, caxico, artica

- A x a begatas se castellaniza ta ch u j:
  - bucho, chordiga, conbibindo con buxo y xordica, casos que probién de a -X- latina.
  - fajinadero, faja, jadón, casos que probién de a -SK- latina.

- En l'areya oriental asobén trobamos o cambeo de -ch- enta -ts-
  - tsugar en cuenta de chugar

- Esiten bels casos de sonorizazión dezaga liquida:
  - chungo, palanga
  - xordica

- O grupo -tr- gosa eboluzionar ta -ir-, (cuairón, flaire, pelaire), cosa muito común en aragonés cheneral, pero bi ha bel caso de conserbazión:
  - cuatrón

## [editar] Morfolochía

- En os plurals en -rs a r puet pronunziar-se en l'areya ozidental y zentral, pero se pronunzia en l'areya oriental, coinzidindo con l'aragonés cheneral.

- Encara se documenta bel emplego de a particla pronominoalberbial i, pero con escaso emplego:
  - ixe campo lo-i muga
  - en i ai, tamién i ai

- L'achiquidor ye -et se pronunzia -é. L'achiquidor -on ye más bibo en l'areya oriental.

- En morfolochía berbal, l'areya oriental tamién ye más conserbadora porque alza a desinenzia -nos en os esdrúixols de 1º presona plural, y a desinenzia -z de segunda presona plural, que s'han perdito en as areyas zentral y ozidental.

## [editar] Lesico

- I trobamos lesico oriental:
  - demoré, xugamanos, enfilar.
  - Güella se diz en l'areya oriental pero no pas en as areyas zentral y ozidental.

- Predomina de raso o lesico ozidental:
  - calderizo, cremallos, milloca, cornizas, etz...

- Palabras propias:
  - cadín, bresullo, islau, entexir, tembo, copio

- Muitas palabras se troban fosilizatas con un sentito muito más reduzito que en aragonés orichinal y cheneral, como s'ha desbenito en o lesico aragonés de o castellán d'Aragón:
  - Espullar no s'emplega con ropa, sino con o sentito d'esbarafollar a pinocha de panizo.
  - Aconortar ye nomás que abegar, no tiene o sentito de consolazión como en Alquezra.
  - Busar, que bién de gosar sinnifica nomás que deber de
  - Esbrusar sinnifica nomás que desmenuzar, en Bielsa tiene un sinnificato más amplo.

## [editar] Bariedaz

- A l'ueste de o río Aragón ye más parexito a l'aisino, aragüesino, cheso y ansotano. Ye o Charrar de Aratorés, Castiello de Chaca, Caniás, Nobés, Guasillo, Asieso, Banaguás, Abay, Atarés.

- En a zona más oriental tién cosas comuns con o tensino, sarrablés y semontanés. Ye o charrar de Lerés, Espuéndolas, Larrés, Borrés, Martillué, Pardiniella, Xarlata, Cartirana, Sasal, Samianigo y Frauca. Ye millor conserbato.

- En a zona zentral beyemos as dos influyenzias. Ye o charrar de Ipás, Badaguás, Baraguás, Guasa, Gracionépel, Barós, Orante, Ulle, Nabasa, Nabasiella.

Dialeutos de l'aragonés
Aragonés meridional | Aragonés oriental | Aragonés ozidental | Aragonés zentral | Chodigoaragonés† | Nabarro† | Rioxano†

Bariedaz ozidentals de l'Aragonés
Aisino | Ansotano | Aragüesino | Chaqués | Cheso

Categorías: Dialeutos de l'aragonés | Literatura dialeutal en aragonés

##### Views

- Articlo
- Descusión
- Bersión autual

##### Mirar